|  |
| --- |
|  |
| Volvo Car Denmark A/S | |
| **Presse-information** | |

|  |  |  |
| --- | --- | --- |
|  |  |  |

**Dato: 03.06.2019**

**Volvo og POC**

**udvikler første bil-cykelhjelm crashtest**

Volvo er førende inden for bilsikkerhed, og som en del af et nyt forskningsprojekt, der skal gøre trafiksikkerheden bedre for cyklister, starter virksomheden nu et samarbejde med det svenske sports- og sikkerhedmærke POC. Samarbejdet har fokus på crashtests af cykelhjelme.

Partnerskabet er seneste eksempel på Volvo Cars’ ledende position inden for sikkerhedsudvikling og ambitionen om at forbedre trafiksikkerheden for alle trafikanter via samarbejde og videndeling.

Uheld mellem cykler og biler fører ofte til advorlige kvæstelser eller dødsfald, og derfor har Volvo udviklet en strategi, der sigter mod at bruge aktive sikkerhedsteknologier til helt at undgå dem.

Cyclist Detection with full Auto Brake bruger bilens kameraer og radarsystem til at opdage cyklister, advare føreren om, at en kollision er umiddelbart forestående og aktivere bremserne, hvis det er nødvendigt. Der er tale om en videreudvikling af Volvo’s Automatic Emergency Braking og Pedestrian Detection systemer.

Volvo-POC forskningsprojektet består af en række specielle crashtests, der afvikles i Volvo Cars’ anlæg for sikkerhedsforskning i Göteborg. Det er en del af et større forskningsprojekt, hvis formål er at forstå, hvilke skader cyklister pådrager sig på langt sigt.

Under disse tests iføres crashtest dukker POC cykelhjelme monteret i en speciel testanordning, hvorefter de med forskellige hastigheder og i flere vinkler slynges ind mod motorhjelmen på en Volvo-bil, der holder stille.

Testforløbet bygger på eksisterende, lovgivningsmæssige testprocedurer, der retter sig mod beskyttelse af fodgængeres hoveder. Det betyder, at Volvo og POC kan foretage direkte sammenligninger mellem det at have en hjelm på og ikke at have det.

De testprocedurer, der nu findes for test af cykelhjelme er ret basale og involverer hjelme, der bliver tabt fra forskellige højder ned på enten en flad eller en vinklet overflade. De involverer ikke bil-mod-cykel uheld. Volvo-POC projektet vil forfine og videreudvikle den form for tests.

Erfaringerne fra forskningsprojektet hjælper POC med at gøre hjelmene mere sikre og beskytte bedre i bil-mod-cykel uheld. For Volvo’s vedkommende giver testene værdifuld indsigt og erfaring med denne uheldstype, som vil blive brugt i udviklingsarbejdet fremover.

”Projektsamarbejdet med POC er et godt eksempel på vores pionerånd, når det gælder sikkerhed,” siger Malin Ekholm, chef i Volvo Cars Safety Centre og en af virksomhedens førende sikkerhedsingeniører. ”Vi udvikler ofte nye testmetoder til komplicerede trafikscenarier, og vores mål er ikke bare at leve op til lovkrav eller klare os i testbedømmelser. Vi går bag om bedømmelserne, og bruger situationer fra virkelighedens trafikmiljø til at udvikle teknologi, der forbedrer trafiksikkerheden”.

Med over 60 internationale priser for sikkerhed, innovation og design har POC opbygget et ry for at udfordre den herskende viden og at bruge ny forskning, videnskab og innovation til at frembringe nye måder at reducere konsekvenserne af uheld på.

”Meget ligesom hos Volvo er sikkerhed kernen i vores mission og driver alle vores ideer og nyskabelser,” siger Oscar Huss, chef for produktudvikling hos POC. ”Ved at arbejde tæt sammen med videnskabsfolkene i vores i POC Lab stræber vi efter at være førende, når det gælder introduktion af nye sikkerhedsideer. Certificeringsstandarder er vigtige, men de må aldrig begrænse vores vilje til at se bag deres parametre for at finde bedre og mere innovative måder at nedbringe konsekvenserne af uheld på”.

I de senere år har Volvo også haft fokus på at beskytte personer uden for bilerne. F.eks. præsenterede virksomheden sit Pedestrian Detection with full Autobrake system i 2010 og Cyclist Detection with full Auto Brake system i 2013. Begge teknologier er standardudstyr på alle Volvo’er som en del af City Safety pakken og har været med til at forbedre den overordnede trafiksikkerhed.

I et tidligere samarbejde har Volvo Cars og POC forsøgsvis arbejdet med at forbinde cykelhjelme med biler for at hjælpe med at undgå uheld.

**Note til redaktionen:**

* Forskningsprojektet er en del af et større projekt, der sigter mod at forstå hvilke langsigtede skader, cyklister pådrager sig, og udvikle beskyttelsesprincipper, der er til gavn for trafiksikkerheden. Involverede parter i det større projekt er Volvo Cars, POC, KTH Royal Institute of Technology MIPS og Autoliv. Projektet finansieres delvis af Vinnova. Erfaringer fra forskningsprojektet bliver offentligt tilgængelige.
* POC Lab er POC’s videnskabelige forum, som sammenbringer eksperter fra en forskellige felter og yder støtte til og rådgiver POC således, at det udviklingsarbejde, der finder sted, resulterer i den mest pålidelige og og avancerede beskyttelse på markedet.